ভিনরাজ্যে পরিযায়ী শ্রমিকদের হেনস্থা নিয়ে সরব মুখ্যমন্ত্রী

কলকাতা: তৃণমূল (Trinamool) ছাত্র পরিষদের প্রতিষ্ঠা দিবসের সভা থেকে বিজেপিকে (BJP) তীব্র আক্রমণ শানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি অভিযোগ করেন, বাংলার ইতিহাস ও সংস্কৃতিকে বিকৃত করার চক্রান্ত চলছে।

মমতার অভিযোগ, স্বাধীনতা আন্দোলনের ইতিহাস পর্যন্ত বদলে দেওয়া হচ্ছে। উদাহরণ টেনে তিনি বলেন, ক্ষুদিরাম বসুকে কোথাও ‘ক্ষুদিরাম সিং’ বলা হচ্ছে, আবার পাঠ্যবইয়ে লেখা হচ্ছে নেতাজি ইংরেজদের ভয়ে পালিয়েছিলেন। মুখ্যমন্ত্রীর প্রশ্ন, “এগুলো কি বাংলার গৌরব খাটো করার চেষ্টা নয়?”

আরও পড়ুন: ২০২৬ সালে বিজেপিকে এক ছটাক জমি ছাড়ব না: অভিষেক

রবীন্দ্রনাথ ঠাকুর, নেতাজি সুভাষচন্দ্র বসু ও বঙ্কিমচন্দ্র চট্টোপাধ্যায়ের অবদান তুলে ধরে তিনি বলেন, “বাংলা ভাষা না থাকলে জাতীয় সংগীত ‘জন গণ মন’ গাওয়া হলো কীভাবে? ‘জয় হিন্দ’ আর ‘বন্দেমাতরম’—দুটিই বাংলার অবদান।”

দেশভাগ প্রসঙ্গেও আক্রমণ শানিয়ে মমতা বলেন, “ভারত ভাগ হয়নি, ভাগ হয়েছিল বাংলা ও পাঞ্জাবের। স্বাধীনতা সংগ্রামীদের মধ্যে অধিকাংশই ছিলেন বাঙালি। সেই দায় আজকের বাংলার মানুষ নেবে কেন?”

এদিন তিনি বিজেপির বিরুদ্ধে এনআরসি-র নামে ভোটাধিকার কেড়ে নেওয়ার ষড়যন্ত্রের অভিযোগ করেন। তাঁর হুঁশিয়ারি, “জীবন থাকতে বাংলার মানুষের ভোটাধিকার কেড়ে নিতে দেব না। বাংলার মানুষ রক্ত দিয়ে লড়াই করেছে, আবারও করবে।”

বিজেপি ও বামেদের আঁতাতের অভিযোগও তোলেন মুখ্যমন্ত্রী। তাঁর দাবি, তৃণমূল এখন একজোট সব শক্তির বিরুদ্ধেই লড়ছে, তবে বাংলার ঘরে ঘরে মানুষ তাঁদের পাশে আছেন।

সমাবেশের শেষে মমতার বার্তা, “বাংলাকে অপমান করলে আমরা চুপ থাকব না। ষড়যন্ত্রের বাঁধ ভেঙে বাংলার ভাইবোনদের এক হতে হবে।”