জগন্নাথ ধাম দেখেছেন এবার দুর্গাঅঙ্গন তৈরি হবে

কলকাতা: টিএমসিপি-র (TMCP) ছাত্র সমাবেশে এদিন কেন্দ্রীয় সরকার এবং প্রধানমন্ত্রী নরেন্দ্র মোদিকে (Narendra Modi) তীব্র আক্রমণ শানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। মেয়ো রোডে আয়োজিত ওই সমাবেশে তিনি বলেন, “আমাদের আছে লক্ষ্মীর ভাণ্ডার, আর বিজেপির আছে দুর্নীতির ভাণ্ডার।”

বক্তৃতায় বিজেপি-শাসিত রাজ্যগুলির দুর্নীতি ও সন্ত্রাসের প্রসঙ্গ টেনে মমতা অভিযোগ করেন, কেন্দ্র মানুষকে অধিকার না দিয়ে কেবল ভাঁওতা দিচ্ছে। তার কটাক্ষ, “ওরা মানুষকে ললিপপ দেয়, আমরা দিই অধিকার।”

আরও পড়ুন: ভিনরাজ্যে পরিযায়ী শ্রমিকদের হেনস্থা নিয়ে সরব মুখ্যমন্ত্রী

তিনি সতর্ক করেন ভোটারদের, যাতে নিজের নাম ভোটার তালিকায় ঠিকভাবে রয়েছে কি না, তা পরীক্ষা করে দেখা হয়। একই সঙ্গে অভিযোগ তোলেন, বিজেপি ষড়যন্ত্র করে ভোট কেটে দেওয়ার চেষ্টা করছে।

প্রশাসনিক কর্মকর্তাদের উদ্দেশে বিজেপির ভয় দেখানোর প্রসঙ্গ টেনে মুখ্যমন্ত্রী বলেন, “বিডিও, এসডিও, ডিএম, পুলিশ— সবাইকে হুমকি দেওয়া হচ্ছে চাকরি খেয়ে নেওয়া হবে। কিন্তু নির্বাচন কমিশনের আয়ু তিন মাস। গায়ের জোরে সব হয় না।”

অমিত শাহকে আক্রমণ করে তিনি বলেন, “আপনি পরিবারতন্ত্রের কথা বলেন। অথচ আপনার ছেলে আন্তর্জাতিক ক্রিকেট বোর্ডের প্রেসিডেন্ট। রাজনীতির যোগ নেই, তবুও সর্বত্র আপনার পরিবারের দাপট।”

শেষে মমতা বার্তা দেন, চক্রান্তে নয়, মানুষের আশীর্বাদেই তৃণমূল শক্তি পায়। তাঁর দাবি, আগামী নির্বাচনে বাংলার মানুষ আরও বেশি আসন এনে দেবে তৃণমূলকে।